Arno finaal gegroet: ‘Hy was ŉ liefdevolle seuntjie’  Arno Swart “Hy was ŉ lagbekkie wat een grappie na die ander gemaak het en hy was almal se maatjie.” Só beskryf Sibbie Swart haar 8-jarige seun Arno wat Vrydag vanuit die Nederduitsch Hervormde Kerk Waterberg in Nylstroom (Modimolle) begrawe is. Arno is op 31 Januarie voor sy ouerhuis van sy fiets af gery. Hy is kort daarna breindood verklaar waarna sy ouers sy organe geskenk het. “Hy was ŉ liefdevolle seuntjie wat altyd ander mense se belange voor sy eie gestel het,” sê Sibbie oor haar en haar man, Desmond, se middelkind. Hul jongste, Isabella, het vanjaar met haar laerskoolloopbaan begin en hul seun Roedolf is 11 jaar oud. Arno en Roedolf was die betrokke dag tuis saam met ŉ oppasser aangesien skole in die omgewing ŉ atletiekdag gehad het. Isabella het by ŉ maatjie gekuier. Arno het net by sy ouerhuis se hek in De Beerstraat uitgery toe hy deur ŉ bussie van die Abraham Kriel-kinderhuis raakgery is. Roedolf het in die erf fietsgery en eers later gesien wat gebeur het. ŉ Ambulans is intussen ontbied deur mense in die straat en Arno se ouers is in kennis gestel. Sibbie was in Pretoria vir sake en Desmond was in Bela-Bela (Warmbad). Arno is met ŉ staatsambulans na ŉ plaaslike dokter geneem. Hy is gestabiliseer voordat hy per helikopter na die Garden City-hospitaal in Johannesburg geneem is. Sibbie was reeds by die hospitaal toe Arno daar aangekom het. Die dokters het haar meegedeel dat Arno beenbreuke en ŉ ernstige kopbesering opgedoen het. Die dokters was glo egter in dié stadium nog nie te bekommerd oor die drukking op sy brein nie aangesien hy ook nog op die pyn reageer het, “Toe ek hom in daai bedjie sien het ek geweet als gaan nie oukei wees nie.” Arno was in ŉ koma en die dokters het sy ouers ŉ paar dae later ingelig dat hy geen breinfunksie meer toon nie. Sy ouers het besluit om sy organe te skenk. Volgens Sibbie was Arno ŉ sportiewe seuntjie, maar sy vermoed hy het die sosiale kant van sport die meeste geniet.